**Упоредни преглед броја становника 1948, 1953, 1961, 1971, 1981, 1991, 2002, 2011. и 2022.**

Табела садржи податке о укупном броју становника у свим пописима спроведеним након Другог светског рата. Подаци су исказани по насељеним местима, општинама, градовима, областима и регионима, и то према административно-територијалној подели Републике Србије важећој на дан 1. јула 2022. године.

Подаци пописа од 1948. до 1981. године односе се на читаву територију Републике Србије, док пописи 1991, 2002, 2011. и 2022. године не садрже податке за АП Косово и Метохија. Наиме, Попис 1991. године бојкотован је од стране већине албанског становништва, док 2002, 2011. и 2022. године на територији јужне српске покрајине нису постојали услови за спровођење пописа. У Попису 2011. забележен је смањен обухват јединица пописа у општинама Прешево и Бујановац услед бојкота пописа од стране већине припадника албанске националне заједнице, те су за те општине за Попис 2011. године исказани само подаци о пописаном становништву.

Подаци о броју становника по пописима исказани су у складу с методологијама које су примењиване у време њиховог спровођења. Стога, при анализи промена у броју становника треба водити рачуна о различитом третману укупног становништва до којег је долазило од пописа до пописа.

Укупно становништво у ранијим пописима

Сезонски радници који су радили ван места становања у Попису 1948. сматрани становницима места у којем живи њихово домаћинство независно од тога колико су одсутни. Овакав третман у пописима 1953, 1961. и 1971. године имали су само сезонски радници који су због сезонског рада били одсутни краће од годину дана, док су се остали убрајали у укупно становништво места рада. Ученици у привреди који су се школовали ван места становања родитеља улазили су у укупно становништво места школовања у пописима 1953. и 1961. Активни становници који су радили ван места становања својих домаћинстава, а нису се у своје домаћинство враћали свакодневно убрајани су у укупно становништво места рада у пописима 1961. и 1971. године.

Првих деценија после Другог светског рата боравак наших грађана у иностранству био је спорадична појава те није била предмет праћења у пописима 1948, 1953. и 1961. године. Средином 60-их година 20. века бележи се масовнији одлазак грађана Републике Србије на рад у иностранство. Према методологијама пописа 1971, 1981. и 1991. године, без обзира на одсуство, наши грађани на привременом раду у иностранству, као и чланови породице који су с њима боравили у иностранству, укључени су у укупно становништво Републике Србије.

У пописима 1981. и 1991. године у укупно становништво једног места укључена су лица која у том месту стално станују, без обзира на то да ли су се у критичном моменту пописа налазила у том месту или су привремено била одсутна из било ког разлога (рад, школовање, путовање, лечење, издржавање казне и друго).

У складу с међународним препорукама, у Попису 2002. године у укупно становништво Републике Србије укључени су наши грађани чији је рад односно боравак у иностранству био краћи од годину дана, као и страни држављани који су у нашој земљи радили или боравили годину дана и дуже. У Попису 2011. године први пут је примењен концепт „уобичајеног становништва“. Овај концепт је примењен и у Попису 2022. године.

Приликом поређења података о укупном броју становника у Попису 2022. са подацима ранијих пописа, треба имати у виду да је у Попису 2022. извршена допуна података прикупљених директним пописивањем подацима преузетим из административних извора.

Територијалне промене

Подаци о броју становника по насељеним местима исказани су према територијалном стању у време спровођења Пописа 2022. У посматраном периоду (1948–2022) поједина насеља су престала да постоје (укинута су и њихова територија је припојена другим насељима), формирана су нова насеља од делова постојећих насеља (издвајањем дела територије другог насеља или спајањем два или више насеља у једно), нека насеља су увећана ширењем на атар суседних насеља чије су површине тиме умањене и сл. Мењали су се и називи насеља, али и припадност насеља појединим општинама и градовима. Прегруписавање података из ранијих пописа, односно њихово свођење на територијално стање из 2022. године, извршено је на основу података Регистра просторних јединица. За насеља која су претрпела територијалне промене у последњем међупописном периоду (увећана или умањена површина), као и за новоформирана насеља, извршено је прерачунавање броја становника у ранијим пописима на основу података о броју становника нижих просторних јединица (статистичких и пописних кругова). Међутим, у ситуацијама када је долазило до кориговања границе између два насеља, при чему се територија која мења припадност насељу (прелази из једног у друго насеље) није могла прецизно идентификовати преко нижих просторних јединица, могуће су извесне осцилације у броју становника од пописа до пописа. Стога, податке исказане у овој табели за раније пописе свакако треба узимати са извесном резервом, а разлике у броју становника које се уочавају уколико се упореде објављени резултати ранијих пописа са подацима који се објављују у овој табели треба тумачити као последицу територијалних промена у међупописним периодима.